
R E F E R A T  DE  A P R O B A R E
privind aprobarea Regulamentului de Organizare și Funcționare al 
Bibliotecii Municipale „Gheorghe Pârvu” Brad

	Consiliul local, în calitatea sa de autoritate deliberativă, are competența de a gestiona serviciile publice de interes local. 
	Conform prevederilor art. 129 alin. 2 lit. d și alin. 7 lit. d din O.U.G. nr. 57/2019 privind Codul administrativ, cu modificările și completările ulterioare, „Consiliul local are atribuții  privind gestionarea serviciilor de interes local” și „[...] asigură, potrivit competenței sale și în condițiile legii, cadrul necesar pentru furnizarea serviciilor publice de interes local privind: a) educația și d) cultura;”.
	Biblioteca Municipală „Gheorghe Pârvu” Brad este o bibliotecă de tip enciclopedic, pusă în slujba comunității locale, permițând accesul nelimitat și gratuit la colecții precum și la alte surse de informații și funcționează în baza unui Regulament de Organizare și Funcționare aprobat prin Hotărârea Consiliului Local al Municipiului Brad nr. 55/2003.
	Având în vedere că de la data adoptării Hotărârii Consiliului Local nr. 55/2003 şi până în prezent au survenit o serie de modificări în legislaţie  și ținând cont de faptul că, potrivit prevederilor art. 2 alin. 2 din Legea bibliotecilor nr. 334/2002, republicată, cu modificările și completările ulterioare, „Bibliotecile de drept public se înfiinţează şi se organizează în subordinea autorităţilor administraţiei publice centrale sau locale, a altor autorităţi ori instituţii publice şi funcţionează potrivit regulamentelor proprii aprobate de aceste autorităţi sau instituţii”, am inițiat prezentul proiect de hotărâre prin care am propus aprobarea noului Regulament de Organizare și Funcționare al Bibliotecii Municipale „Gheorghe Pârvu” Brad și totodată abrogarea Hotărârii Consiliului Local nr. 55/2003.
 	În contextul celor de mai sus supun spre dezbatere plenului Consiliului Local al Municipiului Brad proiectul de hotărâre în forma prezentată.
	Invoc în susţinerea prezentului proiect de hotărâre prevederile art. 2 alin. 2 și art. 33 din Legea bibliotecilor nr. 334/2002, republicată cu modificările și completările ulterioare, ale  art. 129 alin. 2 lit. d, alin. 7 lit. s din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, ale art. 11 alin. 4 din Legea nr. 554/2004 a contenciosului administrativ, actualizată, precum și ale Legii nr. 52/2003 privind transparenţa decizională în administraţia public.

